**Rūta Meilutytė** (s. 19. maaliskuuta 1997 Kaunas) on liettualainen uimari, olympiavoittaja ja maailmanmestari.

Meilutytė kävi nuorena Plymouth Collegea, edusti Plymouth Leander -seuraa ja häntä valmensi Jon Rudd. Hän sai Euroopan nuorten olympiafestivaaleilla Trabzonissa 2011 kultaa 100 metrin rintauinnissa, hopeaa 50 metrin vapaauinnissa ja pronssia 100 metrin vapaauinnissa. Hän paransi Lontoon vuoden 2012 olympialaisten 100 metrin rintauinnin alkuerissä omaa ennätystään lähes kaksi sekuntia aikaan 1.05,56, jolla oli alkuerien nopein. Välierissä hän oli nopein uudella Euroopan ennätysajalla 1.05,21. Matkan finaalissa Meilutytė kukisti hallitsevan olympiavoittajan Rebecca Sonin kahdeksalla sekunnin sadasosalla ja otti olympiakultaa ajalla 1.05,47. Meilutytėn kulta oli Liettuan ensimmäinen olympiamitali uinnissa itsenäistymisen jälkeen ja samalla hänestä tuli maan historian neljäs olympiavoittaja.

Meilutytė saavutti lyhyen radan MM-kilpailuissa Istanbulissa 2012 kultaa 50 metrin rintauinnissa ajalla 29,44 ja 100 metrin rintauinnissa ajalla 1.03,52 sekä hopeaa 100 metrin sekauinnissa ajalla 58,79.

Barcelonan pitkän radan MM-kilpailuissa 2013 Meilutytė paransi välierissä 100 metrin rintauinnin maailmanennätystä 0,1 sekunnilla aikaan 1.04,35. Loppukilpailun hän voitti ajalla 1.04,42. 50 metrin rintauinnissa hän ui välierissä maailmanennätyksen 29,48 ja sai finaalissa hopeaa ajalla 29,59. Saman vuoden Herningin lyhyen radan EM-kilpailuissa hän voitti 50 metrin rintauinnin ajalla 29,10, 100 metrin rintauinnin ajalla 1.02,92 ja 100 metrin sekauinnin ajalla 57,68. 50 metrin rintauinnissa hän nousi jälkikäteen voittajaksi kun alkuperäinen voittaja Julija Jefimova hylättiin dopingin takia. 

Meilutytė voitti pitkän radan Euroopan-mestaruuden 50 metrin rintauinnissa Berliinissä 2014 ajalla 29,89. Saman vuoden Dohan lyhyen radan MM-kilpailuissa hän voitti 50 metrin rintauinnin ajalla 28,84 ja sijoittui toiseksi 100 metrin rintauinnissa. Kazanin MM-kilpailuissa 2015 hän sai hopeaa 100 metrin rintauinnissa ajalla 1.06,36 ja sijoittui neljänneksi 50 metrin rintauinnissa. Hän voitti 100 metrin rintauinnin Euroopan-mestaruuden Lontoossa 2016 ajalla 1.06,17. Rio de Janeiron olympialaisissa 2016 Meilutytė sijoittui 100 metrin rintauninnissa seitsemänneksi.

Meilutytė sijoittui neljänneksi niin 50 metrin kuin 100 metrinkin rintauinnissa Budapestin pitkän radan MM-kilpailuissa 2017. Hän voitti joulukuussa 2017 lyhyen radan EM-kilpailuissa Kööpenhaminassa kultaa 50 metrin rintauinnissa ja 100 metrin rintauinnissa. Glasgow'n pitkän radan EM-kilpailuissa 2018 hän sai 100 metrin rintauinnissa hopeaa. Saman vuoden Hangzhoun lyhyen radan MM-kilpailuissa hän oli 50 metrin rintauinnissa toinen ajalla 29,38

Meilutytė sai kahden vuoden kilpailukiellon ajalle 21. heinäkuuta 2019 – 20. heinäkuuta 2021 jätettyään vuoden aikana kolme dopingtestiä väliin.

Budapestin MM-kilpailuissa 2022 Meilutytė saavutti kultaa 50 metrin rintauinnissa ajalla 29,70 ja pronssia 100 metrin rintauinnissa ajalla 1.06,02. Saman kesän Rooman EM-kilpailuissa hän voitti niin ikään 50 metrin rintauinnin ajalla 29,59 ja oli kolmas 100 metrin rintauinnissa. Vuoden päätteeksi hän voitti Melbournen lyhyen radan MM-kilpailuissa kultaa 50 meetrin rintauinnissa ajalla 28,50. Välierissä hän teki maailmanennätyksen 28,37. Hän voitti Fukuokassa 2023 pitkän radan maailmanmestaruuden 50 metrin rintauinnissa maailmanennätysajalla 29,16 ja 100 metrin rintauinnissa ajalla 1.04,62. Dohassa 2024 hän voitti 50 metrin rintauinnin maailmanmestaruuden ajalla 29,40.

Lähteet
-------

1. ↑  RUTA MEILUTYTE The International Olympics Committee (IOC). Viitattu 11.11.2019. (englanniksi)
2. 1 2  Ruta Meilutyte *london2012.com*.  29.7.2012.  Arkistoitu 5.12.2012. Viitattu 29.7.2012. (englanniksi)
3. 1 2  Ruta Meilutyte *fina.org*. Viitattu 23.8.2023. (englanniksi)
4. 1 2  Plymouth schoolgirl Ruta Meilutyte clocks fastest time in Olympic 100m breaststroke heats *thisisplymouth.co.uk*.  29.7.2012.  Arkistoitu 31.7.2012. Viitattu 29.7.2012. (englanniksi)
5. 1 2 3 4 5  Meilutyte, Ruta *swimrankings.net*. Viitattu 18.11.2018. (englanniksi)
6. ↑  2012 London Olympics: Lithuania's Ruta Meilutyte Sets European Record to Top 100 Breast Semis *swimmingworldmagazine.com*.  29.7.2012. Viitattu 29.7.2012. (englanniksi)
7. ↑  Grevers sets new Games record *london2012.com*.  Arkistoitu 31.7.2012. Viitattu 30.7.2012. (englanniksi)
8. ↑  Perttilä, Jaakko: 16-vuotias ihmelapsi ui maailmanennätyksen  29.7.2013. YLE. Viitattu 29.7.2013.
9. ↑  MM 2013: 100 ru  30.7.2013. FINA. Viitattu 31.7.2013.
10. ↑  Lord, Craig: Swimming News: Yuliya Efimova Thrown 16-Month Ban And Lifeline To Home Defence Of World Crowns *swimvortex.com*.  13.5.2014.  Arkistoitu 11.12.2014. Viitattu 11.12.2014. (englanniksi)
11. ↑  LEN European Short Course Swimming Championships: Calendar – By Event LEN. Viitattu 18.12.2017. (englanniksi)
12. ↑  Swimming - Ruta Meilutyte *the-sports.org*. Viitattu 3.1.2019. (englanniksi)
13. ↑  In the proceedings against the Swimmer Ms Ruta Meilutyte, affiliated to Lithuanian Swimming Federation *fina.org*. Viitattu 28.7.2022. (englanniksi)}

  

Naisten 100 metrin rintauinnin olympiavoittajat

|  |
| --- |
| 1968: Đurđica Bjedov |
1972: Catherine Carr |
1976: Hannelore Anke |
1980: Ute Geweniger |
1984: Petra van Staveren |
1988: Tanja Dangalakova |
1992: Jelena Rudkovskaja |
1996: Penelope Heyns |
2000: Megan Quann |
2004: Luo Xuejuan |
2008: Leisel Jones |
2012: Rūta Meilutytė |
2016: Lilly King |
2020: Lydia Jacoby |

Naisten 100 metrin sekauinnin lyhyiden ratojen Euroopan-mestarit

|  |
| --- |
| 1991: Louise Karlsson |
1992: Louise Karlsson |
1993: Louise Karlsson |
1994: Louise Karlsson |
1996: Sue Rolph |
1998: Martina Moravcová |
1999: Martina Moravcová |
2000: Martina Moravcová |
2001: Martina Moravcová |
2002: Martina Moravcová |
2003: Alison Sheppard |
2004: Aleksandra Urbańczyk |
2005: Hanna-Maria Seppälä |
2006: Hanna-Maria Seppälä |
2007: Hanna-Maria Seppälä |
2008: Hanna-Maria Seppälä |
2009: Hinkelien Schreuder |
2010: Evelyn Verrasztó |
2011: Theresa Michalak |
2012: Katinka Hosszú |
2013: Rūta Meilutytė |
2015: Katinka Hosszú |
2017: Katinka Hosszú |
2019: Katinka Hosszú |
2021: Alicja Tchórz |


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet Muokkaa Wikidatassa | 
* VIAF

 |

 |